寄題紫府普照寺滿上人桃花軒
作者：釋德洪
朝代：宋

paragraphs: 武陵源深並溪入，無數桃花閙春色。
水面紅雲欲崩壞，波間爛錦光相射。
昔人誤行偶見之，歸來醉眼眩紅碧。
秦時雞犬不聞聲，但覺曉窗煙霧白。
那知紫府亦仙源，此華萬樹燒晴川。
少年苾芻誰教汝，照花作意開幽軒。
靈雲說悟被花笑，南泉欺客花不言。
何如睡足無一事，倚欄紅雨春風顛。
愁來想見故山路，未歸先作山中篇。